MANIFEST TANQUEM COFRENTS

Les entitats que signem aquest manifest, representem milers i milers de valencianes i valencians preocupats pel medi ambient i la salut de les persones, i reclamem el tancament de la Central Nuclear de Cofrents, com a tard al 2011,

 quan caduca l´actual llicència.

A nosaltres ens preocupa la qualitat de vida de les persones, en el sentit més ample de la paraula, que inclou el benestar, la salut i un entorn adequat. Ens preocupa molt el medi ambient, en tota la seua extensió; com a valuós patrimoni col.lectiu i com a font de recursos insubstituïbles. Ens preocupa també la construcció d´un desenvolupament veritablement sostenible, equitatiu i durable; una economia més sòlida, moderna i competitiva. Per tot això, reclamem el tancament de Cofrents, per què és un greu problema per a la qualitat de vida, per al medi ambient valencià i per a un desenvolupament veritablement sostenible. Aquests són els MOTIUS:

1. La central nuclear és perillosa. Un accident greu afectaria milions de valencianes i valencians, donada l´escassa distància de nuclis tan poblats com València i la seua àrea periurbana, i la proximitat al riu més important del País Valencià, el Xúquer. Cada dia que passa s´incrementa el risc de patir un accident important. És cert que, de moment, no hi ha hagut cap accident greu, però s´han succeït dotzenes i dotzenes d´incidents que han portat a parades d´emergència de la nuclear, a uns nivells d´irradiació dels treballadors de les més altes de tot l´estat i a costossísimes reparacions inesperades. Mantindre uns mínims nivells de vigilància té uns costs elevadíssims i encara així no poden evitar una successió reiterada d´errades humanes i tècniques, que es repeteixen varies vegades a l´any. Cofrents és la nuclear espanyola que més incidents pateix. En vàries ocasions s´han encadenat errades simultànies o consecutives que han estat a la voreta de provocar incidents greus. Quant més temps passe en funcionament, més probabilitats tenim que hi haja un accident important. La nuclear tindrà 27 anys al 2.011, per tant, és una central vella, que s´aproxima al límit d´edat per la que fou concebuda. Açò fa que el risc d´accidents augmente, quan més s´allarga el seu funcionament.

Per la refrigeració del reactor nuclear s'utilitza un enorme volum d'aigua del riu Xúquer (fins a 34 hm3 anuals). Una bona part (uns 20 hm3) s'evapora, mentre que la resta retorna al riu a una temperatura superior a la natural i produeix una contaminació tèrmica. Un abocament d'aigua contaminada amb radioactivitat al Xúquer tindria unes conseqüències terribles, tant per als habitants de la Ribera, com per als de l'àrea metropolitana de València, que també beuen l'aigua d'aquest riu; suposaria una autèntica ruïna per a l'agricultura de les comarques afectades i danyaria un paratge natural tant emblemàtic i valuós com l´Albufera. Un accident així no és una possibilitat remota: al juliol de 2008, la central nuclear de Tricastin, al sud de França, va patir un vessament d'aigües amb 75 kg d'urani que van contaminar dos rius.

En el funcionament normal de la central atòmica s'emet al medi ambient pròxim una gran quantitat de gasos (triti, xenó...) i líquids radioactius.

2. Les enormes quantitats de residus que genera la nuclear, d´alta i molt alta activitat, són els residus més perillosos que es coneixen i no tenen destí conegut. Bastaria la fuita d´uns pocs grams, per constituir un problema ambiental i de salut pública de gran envergadura. Cada any es produeixen a Cofrents unes 25 tones d´aquests residus perillosos, que es magatzemen a la pròpia central, a les seues piscines. Situació sobrevinguda per a la qual no va ser dissenyada. Pitjor encara, no se sap que fer amb ells. A més, per cada tona de residus d´alta activitat, es generen 3 tones de residus de baixa i mitjana activitat (cada any uns 75 m3). Aquests residus són magatzemats a El Cabril (Córdoba), després d´un viatge de milers de kilòmetres amb els perills que açò comporta per a les zones que travessen els camions. Cap país ha pogut aplicar una solució segura per a emmagatzemar o eliminar els residus nuclears. Com més tardem en tancar Cofrents, més gran serà l'herència radioactiva que deixarem a les futures generacions.
3. Fins i tot en funcionament normal, sense incidents greus, la nuclear deixa escapar baixes emissions radiactives. En principi, aquestes emissions es vigilen i s´analitzen mostres orgàniques i inorgàniques en les proximitats, però els controls mai són perfectes al 100% i inclouen un marge d´errors i riscos imprevists. Però, el pitjor de tot és que no sabem com influeix realment la radiació de Cofrents en la població de les comarques veïnes. La radioactivitat causa leucèmia i tumors cancerígens diversos, però poden transcórrer dècades fins que els efectes es manifesten. No hi ha encara cap estudi epidemiològic rigorós que, de manera sistemàtica, estudie els efectes sobre la salut entre la població (càncers, malformacions hereditàries, avortaments, etc.). S´ha reclamat moltes vegades un estudi epidemiològic, però el cert és que no s´ha fet mai, ni a aquesta ni a cap altra nuclear espanyola. No existeixen dades científiques que puguen demostrar la suposada innocuïtat de la nuclear.
PERÒ LA NUCLEAR NO SOLS ÉS PERILLOSA, ÉS INNECESSARIA.

Podem prescindir de la nuclear sense cap problema important per l´economia valenciana. Hi ha alternatives. Alternatives millors des de tots els punts de vista, sanitaris, ambientals i econòmics. Alternatives realistes i viables que no estan desenvolupant-se adequadament i que podrien funcionar ja mateix. Alternatives que la continuació de la nuclear contribueix a retardar.

1. En primer lloc les alternatives passen per una planificació racional de la producció i el consum energètic al nostre país. Cal un pla energètic valencià que impulse les energies renovables i vaja prescindint progressivament de totes les energies no renovables i contaminats (no sols la nuclear, també el petroli, el gas i el carbó). Un pla energètic que establesca mesures d´estalvi i eficiència energètica en tots els sectors productius i de serveis valencians. Un pla energètic que supere, alhora, els perills del canvi climàtic i de les obsoletes nuclears.

2. S´han d´establir mesures d´eficiencia en totes les industries, on a penes s´ha iniciat el desenvolupament de sistemes productius més nets i eficients. Mesures que alhora que estalvien energia, abarateixen els costos i milloren la competitivitat; és un camp pràcticament verge, on la I+D+i té molt de futur, i on les universitats valencianes i les empreses innovadores tenen molt a dir i a fer.

3. S´han d´aplicar millores d´eficiència en el transport, sector que consumeix vora de la meitat de l´energia i origina quasi la meitat de contaminants atmosfèrics. Millores en els combustibles i en els vehicles; foment del ferrocarril, del transport públic,… al País Valencià estem encara molt endarrerits en aquest camp.

4. S´han d´aplicar millores energètiques en el turisme, en l´urbanisme, en la construcció i en cada casa, mitjançant sistemes d´enlluernament i electrodomèstics més eficients; fomentant la construcció i rehabilitació de vivendes millor aïllades i amb sistemes incorporats de generació pròpia d´energía.

5. S´han d´aplicar millores en la gestió dels residus urbans i agropecuaris. Ara tenim nivells subdesenvolupats de reutilització i reciclatge i, al mateix temps, enormes proporcions de residus barrejats que s´han de soterrar (o que alguns volen cremar). Si s´eviten residus en origen (minimització), si es reutilitzen i es reciclen, no sols es generaran menys problemes sinó que estalviarem energia, aigua i matèries primeres. Si a més, es generalitzara la recollida selectiva (actualment voluntarista, ineficient i molt incompleta), obtindríem un màxim reaprofitament i un mínim de residus “de rebuig”. Podríem aconseguir un compost de molta millor qualitat i comercialització que l´actual i es podria obtindre gas metà com a combustible net, poc contaminant i aplicable a escales variades. De tot açò, encara no hi ha res al nostre país.

6. I també s´han d´estimular més i millor les energies renovables; no sols l'eòlica, a diferents escales (no sols grans parcs), sinó també la solar amb les seues múltiples possibilitats d´ubicació i modalitats tèrmica, fotovoltaica, termoelèctrica… i altres formes variades i descentralitzades d´energia (biomassa, geotèrmica, mareomotriu). Això si, sempre amb el màxim respecte als ecosistemes, tant en la seua planificació com en l´execució concreta, tot evitant al màxim el transport d´electricitat a distància, cosa que implica importants pèrdues energètiques.

EN DEFINITIVA, UNA NOVA ECONOMIA MÉS NETA, EFICIENT I DURABLE

 ÉS POSSIBLE… SI PRESCINDIM DE LA NUCLEAR.

Aquestes alternatives generen llocs de treball, més que les energies brutes. Generen nivells més elevats d´eficiència, abaratiment de costs i competitivitat. Impliquen l´estímul de noves tecnologies i noves branques industrials en les quals el País Valencià podria ser fàcilment líder.

Quan els “pronuclears” diuen que es poden fer totes aquestes coses, mantenint les nuclears, menteixen. La persistència de l´energia nuclear és una permanent excusa per a no començar ja mateix amb les alternatives. Una justificació inacceptable per a retardar més i més la transició cap a una economia més neta, més eficient, més viable.

A més, els recursos econòmics immensos que implica el manteniment de la nuclear no estaran disponibles per a les alternatives. Les nuclears no sols es basen en un mineral escàs i no renovable, que no tenim al País Valencià, i en tecnologies que no tenim i no podem controlar. La nuclear és també el principal fre que impedeix avançar cap a les energies renovables i cap a una economia més eficient i neta.

TAMQUEM COFRENTS i avancem cap una societat més neta i saludable.

TANQUEM COFRENTS i apostem per tecnologies modernes,

investigació puntera i desenvolupament sostenible.

TANQUEM COFRENTS i generem més llocs de treball i una economia

més sòlida i viable, amb més futur.

TAMQUEM COFRENTS i ens llevarem de damunt la negra hipoteca

dels residus radioactius intractables.

TANQUEM COFRENTS: ARA ÉS POSSIBLE I ÉS NECESSARI.

La nuclear no és necessària. Les alternatives existeixen i són reals.

Exigim que es desenvolupen ara mateix. Entre tots ho podem fer.

No donem suport a la vella nuclear, avancem en la nova sostenibilitat.

PLATAFORMA TANQUEM COFRENTS.

